Lone Dybkjær (RV), 2010-04-06:
Det er ikke, fordi jeg sådan ønsker at forsvare den socialdemokratiske ordfører, det tror jeg godt hun selv kan, men fordi den konservative ordfører påstår et eller andet, behøver det jo altså ikke at blive en sandhed.
Jeg synes, at det, som ofte overses i debatten, er, at situationen, også den økonomiske situation – ikke kun takket være regeringen, men takket være en hel del fra omgivelserne – er en fuldstændig anden end i 2001.
Det er sådan lidt vanvittigt at blive ved med at gå tilbage til den tid, fordi der jo ikke er nogen af os, der ønsker os tilbage til 2001, og der er ingen, der ikke anerkender, at der er sket noget siden 2001.
For at få en anden vinkel på debatten vil jeg sige, at overvismanden et stykke inden påskeugen kom frem med nogle betragtninger om, at man kunne glemme alt om ældrebyrde og en hel masse andre ting, og det er vi nogle der er glade for.
Han sagde, at det var sundhedsvæsenet, der i virkeligheden ville blive det helt store angreb på velfærdssamfundet, og at det skyldtes, at de stærkeste jo virkelig fik behandling, der ville noget, og en hel del af dem måske også overbehandling.
Det synes jeg er værd at tage med, for det er jo en vigtig del af hele den her debat, at de stærkeste får den behandling, som de har brug for, sådan i det store hele, mens det er betydelig vanskeligere for andre grupper i samfundet.
Det er meget klart dokumenteret i den bog, der hedder »Den tunge ende – Sandheden om ulighederne og uretfærdighederne i den danske sundhed«, og det burde man måske også i en debat som denne her have noget mere fokus på.
For at dreje det ind på den konkrete debat – så kan jeg vende tilbage til lidt af det andet – vil jeg understrege, for at der ikke ligesom kommer en påstand om noget andet, at Det Radikale Venstre intet har imod private forsikringer.
Tværtimod mener vi, at der er mange, der bør forsikre sig i mange forskellige sammenhænge, men vi synes bare ikke, det skal være skattefinansieret, og det er jo sådan set det, det handler om.
Vi synes ikke, det skal være skattefinansieret på den måde, som det er i dag.
Vi ønsker derfor ikke at afskaffe de private forsikringer, vi ønsker dem bare finansieret på en anden måde.
Det Radikale Venstre er heller ikke imod privathospitaler, men vi synes bare, der skal være en undersøgelse af, hvordan betalingen på de private hospitaler er, og om der de facto er tale om en overbetaling.
Så er vi meget glade for sundhedsministeren, der her i løbet af påskeugen har været ude at sige, at han gerne ville kigge på bijobberiet inden for de private hospitaler og så prøve at finde frem til, om det foregår på en ordentlig måde.
I hvert fald er der ifølge Kjeld Møller Pedersen ingen tvivl om – så vil jeg ikke sige, om han er regeringsperson eller sin egen person, eller hvem han er, men han er jo en anerkendt person på forskellige leder og kanter – og det siger han jo meget klart, at det er sundhedsforsikringerne og 1-måneds-garantien, som er fuldstændig afgørende for væksten i de private hospitaler.
Sådan er det.
Han siger så også, at det er svært at komme ind på en diskussion om, hvorvidt der er overbetaling, fordi vi ikke har adgang til privathospitalernes regnskaber, og måske skulle man prøve på at diskutere det i højere grad.
Det Radikale Venstre er heller ikke imod det frie sygehusvalg.
Vi mener bare, at 1-måneds-garantien ikke er den rigtige måde, for vi tror, at det for sygdomme, hvor behandlingen kan planlægges, forhindrer en ordentlig planlægning, at vi har 1-måneds-garantien, og derfor går vi ind for en anden type behandlingsgaranti.
Det er der jo ingen der betvivler, det gør sundhedsministeren heller ikke – og tak for det.
Derfor er der også nogle forskellige satspuljetiltag, der er noget mere forebyggelse i kommunerne, og der er også visse afgiftsforhøjelser fra regeringens side.
Vi synes ikke, det er nok, men anerkender, at det dog er et skridt på vejen, som kan være med til at mindske uligheden.
Vi må dog sige, at i den her bog dokumenterer den ene forfatter efter den anden jo, at der er stor ulighed i sundhedsvæsenet.
Og uanset hvad vi gør, mangler vi faktisk, står der her, i katastrofal grad systematisk viden om det danske sundhedsvæsens håndtering af diagnostik, behandling og rehabilitering for de socialt hårdest belastede grupper i samfundet, og derfor ved man meget lidt om, hvilken indsats der hjælper.
Det var måske nogle af de steder, hvor man skulle tage fat på at få mere dokumentation for, hvordan tingene rent faktisk virker.
Der er mange andre interessante citater, men nu kan jeg mærke på formanden ved min side, at han synes, jeg bør slutte, og det vil jeg så gøre.